চিনের সেনাবাহিনী ‘পিপল্‌স লিবারেশন আর্মি’র সেনা-সংখ্যা ২৩ লক্ষ থেকে কমিয়ে ১০ লক্ষ করার সিদ্ধান্ত নিয়েছে বেজিং। বিশ্বের বৃহত্তম সেনাবাহিনীর বহর যে ভাবে কমানো হচ্ছে, ইতিহাসে তা বেনজির। চিনা সেনাবাহিনীর সংবাদপত্রের খবর, পদাতিক সেনার সংখ্যা কমিয়ে নৌ ও বিমানবাহিনীর বহর বাড়ানোর সিদ্ধান্ত নিয়েছে বেজিং। বাড়ানো হবে ক্ষেপণাস্ত্র বাহিনীর বহরও। বাহিনীর গঠনগত বৈশিষ্ট্যের বেশ কিছু রদবদল ঘটানো হবে। যা আদতে সাংগঠনিক সংস্কার। তাতে সাবেক সেনাবাহিনী অনেকটাই বদলে যাবে। পিএলএ’র ওই সংবাদমাধ্যমে বলা হয়েছে, নিরাপত্তা ও কৌশলগত কারণেই এই রদবদল ঘটানো হচ্ছে। অতীতে সেনাবাহিনী স্থলযুদ্ধ আর দেশের প্রতিরক্ষাকেই অগ্রাধিকার দিত। তাই পদাতিক বাহিনীর বহর অত বিশাল ছিল। কিন্তু এ বার নৌ, বিমান ও ক্ষেপণাস্ত্র বাহিনীর বহর বাড়ানো হবে কৌশলগত কারণে। পদাতিক বাহিনীর বহর কমিয়ে সেই সেনাদের দিয়েই বহর বাড়ানো হবে নৌ, বিমান ও ক্ষেপণাস্ত্র বাহিনীর।